CELEX: C2005/271/39
Language: el
Date: 2005-10-29 00:00:00
Title: Υπόθεση T-301/05: Αγωγή ασκηθείσα στις 2 Aυγούστου 2005 — Guigard κατά Επιτροπής

29.10.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 271/19
            
         Αγωγή ασκηθείσα στις 2 Aυγούστου 2005 — Guigard κατά Επιτροπής
   (Υπόθεση T-301/05)
   (2005/C 271/39)
   Γλώσσα διαδικασίας: η γαλλική
   Διάδικοι
   
      Ενάγων: Philippe Guigard (Παρίσι, Γαλλία) [εκπρόσωποι: S. Rodrigues, δικηγόρος, A. Jaume, δικηγόρος]
   
      Εναγόμενη: Επιτροπή των Ευρωπαϊκών Κοινοτήτων
   Αιτήματα του ενάγοντος
   
               —
            
            
               να διαπιστώσει τη στοιχειοθέτηση της εσωσυμβατικής ευθύνης της Ευρωπαϊκής Κοινότητας, λόγω της υπαίτιας συμπεριφοράς της Επιτροπής προκύπτουσας από την μη ανανέωση, υπό παράτυπες συνθήκες, της συμβάσεως εργασίας που συνέδεε την Επιτροπή με τον προσφεύγοντα·
            
         
               —
            
            
               να υποχρεώσει την εναγόμενη στην καταβολή αποζημιώσεως για αποκατάσταση της επαγγελματικής ζημίας (κατ' αρχάς ενδεικτικού ποσού 350 000 ευρώ) και ικανοποίηση ηθικής βλάβης (ποσού που επαφίεται στη δίκαιη και ορθή εκτίμηση του Πρωτοδικείου)·
            
         
               —
            
            
               να καταδικάσει την εναγόμενη σε όλα τα δικαστικά έξοδα.
            
         Λόγοι και κύρια επιχειρήματα
   Η παρούσα αγωγή σκοπεί την αποκατάσταση της ζημίας που φέρεται ότι υπέστη ο ενάγων, λόγω της μη ανανεώσεως, υπό συνθήκες που ο ενάγων κρίνει παράτυπες, της συμβάσεως εργασίας που είχε συνάψει με την εναγόμενη, στο πλαίσιο της τεχνικής συνεργασίας μεταξύ Ευρωπαϊκής Κοινότητας και της Κυβερνήσεως του Νίγηρα.
   Συναφώς, υπενθυμίζεται ότι ο ενάγων, εμπειρογνώμων εγεγραμμένος στη βάση δεδομένων του EuropAid, από το 1992, πραγματοποίησε πολλές αποστολές ως επί συμβάσει υπάλληλος της Επιτροπής. Στις 7 Μαρτίου 2002, ο ενάγων συνήψε με την Επιτροπή σύμβαση εργασίας δώδεκα μηνών, ως τεχνικός βοηθός διοικήσεως του Υπουργείου Εξοπλισμού και Μεταφορών στο Niamey. Η αποστολή διεξήχθη ικανοποιητικώς. Η ανανέωση της εν λόγω συμβάσεως αποτέλεσε το αντικείμενο επίσημης αιτήσεως εκ μέρους του Υπουργείου αυτού, ως εθνικού διατάκτη του Ευρωπαϊκού Ταμείου Αναπτύξεως (ΕΤΑ).
   Προς στήριξη των αξιώσεών του, ο ενάγων προβάλλει κατ' αρχάς την παραβίαση της Συμβάσεως Λομέ IV, καθόσον η Επιτροπή δεν τήρησε την κατανομή αρμοδιοτήτων μεταξύ του εθνικού διατάκτη του ΕΤΑ και του επικεφαλής αντιπροσωπείας, εφόσον ο επικεφαλής αντιπροσωπείας δεν μπορεί να αρνηθεί την ανανέωση συμβάσεως στο μέτρο που το άρθρο 313.2, στοιχείο κ', της Συμβάσεως χορηγεί αποκλειστική αρμοδιότητα στον εθνικό διατάκτη του ΕΤΑ για την πρόσληψη εμπειρογνωμόνων τεχνικής βοήθειας, η μόνη δε υποχρέωση είναι η συναφής πληροφόρηση του επικεφαλής αντιπροσωπείας. Εξάλλου, και εν πάση περιπτώσει, η Επιτροπή δεν τήρησε την επιτακτική προθεσμία των τριάντα ημερών του άρθρου 314 της Συμβάσεως για να απαντήσει στην αίτηση του εθνικού διατάκτη για την ανανέωση της συμβάσεως.
   Τέλος, ο ενάγων προβάλλει την προσβολή της αρχής της χρηστής διοικήσεως, του καθήκοντος αρωγής και της αρχής της δικαιολογημένης εμπιστοσύνης.